"No es poden aprovar lleis de desconnexió amb la reforma del reglament que proposen Junts pel Sí i la CUP” | Socialistes | Partit dels Socialistes de Catalunya\n"No es poden aprovar lleis de desconnexió amb la reforma del reglament que pr...\n"No es poden aprovar lleis de desconnexió amb la reforma del reglament que proposen Junts pel Sí i la CUP”\nActualitzat: 27/7/2017 a les 13:0\nFerran Pedret recorda que “no érem partidaris d’una reforma del reglament del Parlament en aquestes circumstàncies, sense consens i sobretot en la forma que s’ha debatut”\nEl portaveu adjunt del Grup Socialista, Ferran Pedret, ha afirmat avui que els socialistes “no érem partidaris d’una reforma del reglament del Parlament en les circumstàncies que s’ha produït, sense consens, i sobretot en la forma que s’ha debatut”. “Ens vam oposar a la constitució d’una ponència conjunta per la reforma exprés del Reglament i cap dels grups de l’oposició va participar-hi. En menys de 15 minuts van acordar el contingut d’aquesta reforma. I volem recordar que teníem una reforma del reglament relativament recent que es va produir amb un notable grau de consens i si l’havíem de revisar-lo havíem de tenir un consens similar”, ha afegit.\n“Per què aquesta sobtada fal·lera per fer una reforma del reglament? Els portaveus tant del govern com dels grups parlamentaris han estat anunciant quin era el seu objectiu: està enfocada a permetre una tramitació exprés de les lleis de desconnexió, amb el mínim debat possible, i manllevant les garanties als grups i el nostre dret a esmena. És un abús i un atropellament dels drets dels diputats, No es poden aprovar lleis de desconnexió amb la reforma del reglament que proposen Junts pel Sí i la CUP”, ha dit.\nEn aquest sentit, Ferran Pedret ha recordat el dictamen del Consell de Garanties Estatutàries, “que diu que aquesta reforma no serveix en absolut per a allò que vostès l’han dissenyat. Només des d’un incomprensible acte de fe es pot dir que el Consell de Garanties els ha donat la raó”.


Crònica d’un eclipsi de Sol anunciat – Marta Bretó Photography\n5 d'Abril de 2015\tIn\tNatura Tecnica fotogràfica\nEl passat 20 de març va tenir lloc un dels successos astronòmics més importants de l’any: un eclipsi total de Sol.\nMalgrat aquest només era visible com a tal des d’una petita franja del nostre planeta (les Illes Feroe i Svalbard se situaven en el punt òptim), des d’Espanya era visible amb una ocultació que oscil·lava entre el 45% (Las Palmas) i el 74% (Pontevedra) en funció de la latitut.\nLa previsió meteorològica era realment nefasta, i l’oportunitat de gaudir d’aquest espectacle celeste semblava totalment frustrada quan ja des de la nit anterior, tots els meteoròlegs asseguraven núvols densos a tota la península.\nNo obstant, un eclipsi de Sol és un succés realment rar de veure (a diferència dels eclipsis de Lluna), i el proper està previst per al 2026 (que, qui sap, també pot ser que hi hagi dificultats meteorològiques i de visibilitat), per tant vaig decidir, com a mínim, intentar-ho.\nEclipsi de sol entre els núvols. Fotografia amb teleobjectiu i filtre solar\nLa localització va ser escollida sense tenir en compte els núvols (doncs estaven previstos de tapar el cel arreu), però sí el fet de comptar amb un paisatge característic sobre el qual plasmar les diferents fases de l’eclipsi, o al menys, aquesta era la idea. No obstant, al arribar a la localització, tot i que a priori el cel semblava bastant destapat es va anar cobrint.\nAllà em vaig trobar amb en Francesc Muntada i l’Oriol Mas, que prèviament havien quedat en aquest punt, i junts vam decidir fugir dels núvols i continuar carretera cap a l’oest, a la recerca d’alguna possible zona sense núvols… i la vam trobar: just al iniciar l’eclipsi, al costat d’una carretera i davant d’unes antenes ben lletges, sense cap protagonisme de la natura possible… de manera que vaig desistir d’emprar el paisatge com a un element més i em vaig limitar a captar les fases de l’eclipsi per, posteriorment, realitzar un fotomuntatge on totes elles es veien en una sola imatge.\nSeqüència fotogràfica amb les diferents fases de l’eclipsi de Sol del 20 de març\nNo se si la imatge és molt impressionant i segurament n’hi ha de molt més originals i creatives, però la veritat és que l’experiència va ser increïble… sobretot en el moment d’ocultació màxima, quan un núvol va tapar el Sol amb el suficient gruix com per permetre’ns veure’l a ull nu, de forma directa i sense intermediaris: només nosaltres, la Lluna i el Sol. Tot un regal.\nRecordem que un eclipsi de Sol és un fenomen que té lloc quan la Lluna s’interposa entre el Sol i la Terra. La proximitat del nostre satèl·lit i a la seva mida relativament petita fa que, des d’una petit punt del nostre planeta, la Lluna oculti el Sol i es faci la foscor.\nDiferents cultures han intentat explicar aquests fenòmens a l’antiguitat, tots ells místicament relacionats amb mals auguris o lluites ancestrals entre deïtats, i no és difícil arribar a comprendre tals temors, ja que durant un eclipsi de Sol el dia es torna nit, les temperatures baixen i els animals s’adormen com si de la veritable nit es tractés.\nEclipsi de Sol del 4 de gener de 2011\nPer a fotografiar un eclipsi de Sol, és necessària una bona previsió de l’àrea del cel que cobrirà l’Astre Rei quan succeeixi. Això ho podem fer amb programes com Stellarium i Photographers Ephemeris, o consultant pàgines i blocs d’astronomia.\nTambé caldrà comptar amb el material adient: Les altes velocitats necessàries per capturar el sol no fan extremadament necessari el trípode, però si que és molt aconsellable, sobretot si es pretén composar amb el paisatge o fer un seguiment de les seves fases. També necessitarem un bon teleobjectiu per a captar el Sol el més gran possible (fins i tot un telescopi si tenim adaptador per la càmera). Però el més important seria la utilització d’un filtre solar. El podeu comprar a òptiques i botigues d’astronomia. Té l’aspecte d’un paper de plata i es col·loca davant de l’objectiu. Es molt important recordar que mai hem de mirar directament al Sol o podríem malmetre seriosament la nostra vista. Tampoc serveixen ulleres de sol ni radiografies, però amb aquest filtre podem observar el fenomen a través del visor de la càmera o la pantalla LCD. S’ha de tenir en compte que el sensor és sensible a la llum, i que si fotografiem sense filtre, també es pot espatllar.\nI tu? Vas fotografiar l’eclipsi? Vas poder gaudir-lo?\nSi t’apassiona l’astronomia i la fotografia i vols aprendre més sobre aquests temes, ens veiem a l’apartat “activitats” d’aquesta web!


Casado demana que la violència de gènere isca del debat partidista - À Punt\nCasado demana que la violència de gènere isca del debat partidista\nVox ha condicionat el suport al nou govern andalús del popular Juanma Moreno a l’eliminació de les mesures contra la violència masclista.\nEl president del Partit Popular, Pablo Casado / Raquel Manzanares (Efe)\n03 de gener 2019 - 16:20\nEl líder del Partit Popular, Pablo Casado, ha manifestat aquest dimarts la necessitat de traure la violència de gènere del debat partidista, “no polititzar” l'assumpte i unir forces per a combatre aquesta “plaga social”.\nCasado respon així, de manera velada, a una de les condicions que la formació d'ultradreta Vox ha traslladat al PP i Ciutadans a canvi del suport a la investidura de Juanma Moreno al capdavant del nou govern conservador d'Andalusia: que el nou executiu elimine les mesures vigents contra la violència masclista. Un requisist en el que han tornat a insistir aquest dijouos tant el president de Vox, Santiago Abascal, com el el secretari general, Javier Ortega Smith.\nEl president del PP, que visita Ceuta per a donar suport a la candidatura de Juan Vivas, ha iniciat la intervenció amb un minut de silenci en memòria de la primera víctima de la violència masclista d'enguany, una dona de 26 anys que ha sigut assassinada a Cantàbria.\nPablo Casado també ha alertat les formacions polítiques a l'esquerra de l'arc parlamentari que no acceptarà “lliçons” de partits que “sopen amb terroristes la nit de Nadal” o “negocien amb independentistes”.\nPer la seua banda, el líder de Ciutadans a Andalusia, Juan Marín, ha negat que es pretenga reformar una llei “per imposició de ningú”, en referència a l'exigència de Vox i ha advertit que a Andalusia “només hi ha una negociació, la del PP i Cs”.


Màstec, xicoira dolça – El medi natural del Bages\nMàstec, xicoira dolça\nEl màstec, màstic o xicoira dolça (Chondrilla juncea) és una herba biennal de la família compostes que assoleix un metre d’alçada, comuna als camps de secà en guaret.\nLes fulles varien de mida i forma. Les de la roseta basal són grans i amb lòbuls irregulars, progressivament més marcats fins a quedar profundament dividides, runcinades com les d’un pixallits (Taraxacum officinale). La roseta basal es manté només durant el primer any. Al segon any, el màstec treu una tija híspida, curta i amb poques fulles caulinars molt menors que les de la roseta. D’aquesta tija principal neixen branques llargues i fines, pràcticament afil·les, semblants a les d’un jonc, d’aquí l’adjectiu específic juncea.\nA intervals espaiats de les tiges junciformes es formen capítols sèssils, estrets i d’1 cm de longitud, solitaris o bé en grupets de fins a 5. L’involucre dels capítols està format per 2 sèries de bràctees ben ordenades; una sèrie de bràctees llargues i estretes que cobreixen el capítol de dalt a baix en palissada més una sèrie de bràctees petites a la base, disposades com un calicle. Els capítols porten 10-12 flors grogues ligulades. El fruit és un aqueni llarg i estret, amb un bec tan llarg com ell i un plomall blanc al capdamunt. El màstec floreix a la segona meitat d’estiu. La florida s’allarga durant molt temps perquè dosifica l’obertura dels capítols.\nLes fulles de la roseta del màstec es mengen en amanida. També es mengen les tiges encara blanques i mig enterrades al sòl que es poden recollir a la primavera.\nEl màstec és un gran productor del làtex blanc que segreguen les plantes compostes liguliflores, l’anomenat màstic. Aquest làtex abunda sobretot a les arrels. Al costat de les arrels del màstec es troben nòduls de màstic solidificat, de bon aprofitar com a enganxador. Ho recorda com a anècdota d’adolescència el Dr. Pius Font i Quer amb la seva habitual prosa de tan bon llegir al seu conegut, formidable i completíssim llibre Plantas Medicinales – El Dioscórides renovado (pàgs.867-868):\n“En la comarca de Manresa, durante mi adolescencia, sacábamos ajonje de sus partes subterráneas; arrancándolas con una azadilla, y, sobre todo, cuando la planta se da en tierra suelta, en aquellas partes se encuentran pequeños pegotes de la leche de la planta consolidada. Recogíamos estos grumos, los lavábamos en agua corriente y los golpeábamos todos juntos con una pequeña maza de madera. Cuando habían soltado toda la tierra y los granitos de arena que llevaban adheridos, la masa resultante la calentábamos con un poco de aceite a calor suave. Al empezar el siglo, en Manresa la mayor parte de la liga para enviscar las llamadas compasses, hechas de varetas de olmo o de olivillo blanco (Phillyrea angustifolia), procedía de la condrila o achicoria dulce.”\nEl màstec és una planta comuna al Bages que esquitxa de groc els guarets a l’agost i el setembre i que havia estat popular pels seus usos, però que actualment resta ignorada entre les herbes arvenses a les quals ningú fa cas.\n[fotos Florenci Vallès (1ª i 2ª) i Jordi Badia (3ª i 4ª)]\nVegeu el cecidi o deformació causat per l’àcar Aceria chondrillae al màstec.


Els mestres de les Illes tornaran a fer vaga el 7 de gener - VilaWeb\nDimarts 24.12.2013 06:00\nEls mestres de les Illes tornaran a fer vaga el 7 de gener\nHo va acordar ahir l'Assemblea de Docents, com a protesta per l'expedient obert per la conselleria d'Educació al director de l'IES Marratxí\nEls mestres ja ho havien avançat: l'expedient obert al director de l'IES Marratxí, Jaume March, no romandria sense resposta. L'Assemblea de Docents extraordinària feta ahir a horabaixa a Petra va acordar reprendre la vaga el dia 7 de gener, almenys a Mallorca. De moment serà una vaga d'un sol dia, però no es descarten noves convocatòries de vaga més endavant. L'Assemblea també va fer constar que el polèmic decret del trilingüisme, el TIL, no s'aplica a les aules.\nL'expedient a March s'ha obert amb l'argument que el centre no va garantir el dret a l'educació durant la vaga, una acusació que l'Assembla considera 'patètica', a més d'ambigua i general, i que vol coaccionar la comunitat educativa.\nDe fet, March assistí ahir a l'assemblea per agrair les mostres de solidaritat que ha rebut d'ençà de divendres, quan li comunicaren l'expedient per falta greu.


El Govern nega l'ús de dades personals en la consulta del 9-N - Regió7 :: El Diari de la Catalunya Central\nEl Govern nega l'ús de dades personals en la consulta del 9-N\nLa Generalitat assegura que va desistir d'implantar\nel projecte Invictus, per\nLa Generalitat va negar al jutge que investiga l'expresident català Artur Mas pel 9-N que s'utilitzessin bases de dades personals per a la votació i ha precisat que el projecte que va impulsar el 2013 per crear un registre d'assegurats del Servei Català de la Salut (SCS) va ser abandonat.\nEls tècnics van admetre que el 2013 la Generalitat els havia encarregat el projecte Invictus perquè confeccionessin una base de dades amb informacions d'identitats personals basades en el registre d'assegurats de Salut, però van apuntar que desconeixien si el CTTI l'havia usat per a alguna de les gestions relacionades amb el 9-N.\nEn l'escrit tramès al jutge, signat pel secretari general Joaquim Nin el 3 de febrer, el departament de Presidència admet que al març del 2013 va impulsar la creació del projecte Invictus per fer una base de dades amb la finalitat de mantenir les dels ciutadans i empreses de Catalunya "exactes i posades al dia" per garantir la seva comunicació amb la Generalitat.\nPresidència admet que va encarregar l'elaboració de la solució tècnica d'aquest projecte al CTTI, però que posteriorment "es va desistir en la implantació" d'Invictus, per la qual cosa "no es va crear cap base de dades de ciutadans i, en conseqüència, no existeix cap disposició de caràcter general de creació d'aquesta".\nEl juliol del 2014, prossegueix l'escrit, el departament de Presidència "va desenvolupar el projecte Seu Electrònica, concebut com a espai electrònic on estaria disponible de forma integrada la informació, els serveis i els tràmits electrònics de l'administració de la Generalitat".\nAmb tot, manté Presidència, la base de dades de la Seu Electrònica "no va ser utilitzada per a la votació del 9 de novembre del 2014 i, en conseqüència, no va ser mai cedida amb aquesta finalitat".


Cap Vermell - Tallers de música en família\nUna iniciativa de l’EMM de Capdepera que es va consolidant\nEl passat dissabte dia 10 de març varen tenir lloc a les instal·lacions de la Piscina Municipal, els segons tallers de Música en Família programats per a aquest curs per l’Escola Municipal de Música de Capdepera. Una nova proposta que es va iniciar el curs passat i que sembla que es va consolidant taller rere taller.\nLes sessions foren novament impartides per la pedagoga musical, pianista i especialista en el Mètode Jacques-Dalcroze, Anna Roig Dolz. N’Anna és la fundadora i directora de Creixendo, un programa d’estimulació musical i sensorial, la filosofia del qual és la de créixer al costat de la música, fent gaudir els infants de la música conjuntament amb les seves famílies.\nEn aquesta ocasió, una dotzena d’infants acompanyats del seu pare i/o mare gaudiren participant a un dels dos tallers que es dugueren a terme: un dirigit a nadons de fins a 36 mesos i l'altre a infants de 3 a 5 anys.\nEls propers tallers tendran lloc el dissabte dia 30 de juny i us podeu inscriure a la Secretaria de l’Escola de Música o bé mitjançant el següent enllaç: https://goo.gl/forms/epwV7AlZsDuymtEh2.


El secretari general de l’Esport defensa el potencial de l’esport i l’activitat física per “adquirir valors constructius i transformar positivament la societat”. Esport\nEl secretari general de l’Esport defensa el potencial de l’esport i l’activitat física per “adquirir valors constructius i transformar positivament la societat”\nIvan Tibau, que ha compartit l’obertura de la jornada amb Carmen Salcedo, directora del projecte SES (Sports Ethic Seal), i Narcís Vives, director de la Fundació Itinerarium, ha assegurat que l’activitat física i l’esport són “una eina potent per a l’adquisició de valors constructius i per a la transformació positiva de la societat”, ja que “gràcies al seu gran potencial emocional, poden promoure el benestar personal i la cohesió social”, i ha afegit que per convertir aquest potencial en una realitat “cal promoure aquells aspectes més valuosos del sistema esportiu i la seva transformació per tal que l’activitat física i esportiva posi sempre, per davant de tot, la persona, en un sentit integral”.\nEl secretari general de l’Esport ha explicat, en aquest sentit, que a Catalunya ja es duen a terme iniciatives des de diversos àmbits i que el Govern català entén l’esport i l’activitat física com “un espai sense fronteres, vinculat a àmbits com l’educació, la salut, l’economia o el medi ambient”, motiu pel qual “creiem que només si adopta un enfocament transversal, l’Administració pública podrà afrontar els canvis que proposem”. Més enllà de “l’interès desmesurat per la victòria esportiva”, Ivan Tibau ha defensat també el paper de la pràctica esportiva com “un instrument d’educació, on els practicants puguin experimentar les emocions que implica la competició i aprendre a conviure-hi, on es pugui garantir una formació en valors per part de tots els formadors i on es posin en valor les perspectives de gènere i de capacitats per poder garantir-ne l’accés universal real”.\nEl Segell de Garantia Ètica per a l'esport base SES (Sports Ethic Seal) és una distinció pionera al món per a clubs, escoles, campus o federacions dedicades a la formació esportiva infantil i juvenil. Amb el SES s'aconsegueix, per part de l'entitat, un reconeixement públic del seu compromís i pràctica provats en el foment dels valors ètics a través de l'esport. A través d’aquest segell, es vol garantir entorns esportius que previnguin conductes de risc, i ajudin als més petits a adquirir valors saludables i positius per una convivència responsable, constructiva i solidària. Narcís Vives ha subratllat la importància de “teixir una xarxa” per executar els programes educatius com aquest, per tal “d’aprendre un dels altres de les experiències i compartir les problemàtiques que surtin”.\nDesprés de la inauguració de l’activitat, que ha reunit unes 50 persones, principalment directius i tècnics de clubs esportius, representants de Consells Esportius, tècnics de l’esport de municipis, i experts i professionals de l’esport en edat escolar, Julián Marín, coordinador tècnic del Sant Cugat Esport FC; Alex Corres, membre de la comissió d’ètica del CE Vila Olímpica –pioner-, i Roger Casellas, president del CB Igualada, clubs distingits fins ara amb el segell de garantia ètica SES, han explicat la seva experiència en el foment de pràctiques educatives a l'esport base, abans que Francesc Nebot, directiu de la Fundació Damm, també exposés els seus projectes en aquest àmbit.\nA continuació, s’han fet tres grups per treballar en comú aspectes concrets. Lorena Cos, psicòloga esportiva, ha dinamitzat el primer, centrat en les eines per enfortir la capacitat dels entrenadors en la transmissió de valors; Alejandro Hervás, de l’Equip SES, ha fet el mateix al voltant de la implicació de l'entorn socio-familiar en la promoció de la cultura ètica en el context esportiu, mentre que Joan Méndez, professor de Filosofia, ha coordinat un debat sobre les mesures organitzatives que poden generar un ecosistema educatiu en l'esport base.\nEn la part final de la jornada, el subdirector general d’Activitats Esportives i Infraestructures del Consell Català de l’Esport (CCE), Oriol Marcé, ha participat en una taula rodona en què s’ha reflexionat sobre propostes i accions immediates per potenciar l’educació ètica en el dia a dia de l'esport base. Oriol Marcé ha explicat el marc legal que permet a la Generalitat utilitzar diferents eines per implementar les polítiques esportives, com ara campanyes i jornades de sensibilització i informació; la formació destinada als diferents agents i figures de l’esport; la regulació normativa desplegant la Llei de l’Esport, i l’impuls de projectes per a la promoció i pràctica dels valors en l’esport, amb altres administracions i departaments, i amb agents i entitats del sector i de la societat.\nConcretant en aquestes actuacions, Oriol Marcé ha esmentat les resolucions sobre els programes de l’esport escolar a Catalunya fora de l’horari lectiu (Jocs Esportius Escolars de Catalunya i Pla Català d’Esport a l’Escola) per adaptar els reglaments per a una pràctica més educativa, i l’acord de col·laboració entre el CCE i la Unió de Consells Esportius de Catalunya per treballar específicament en un projecte per fer tangibles els valors en la pràctica de l’esport en edat escolar, a través de la integració del seu valor en el resultat (experiència del Consell Esportiu del Baix Llobregat amb el programa JugaVerdPlay), o a través de classificacions paral·leles de valors. Entre les accions de sensibilització, ha citat la producció d’una sèrie de 13 audiovisuals centrats en l’esport escolar, la realització de xerrades sobre el valor de l’esforç a alumnat de centres de 5è i 6è de primària, i la participació en programes de ràdio sobre esport escolar.\nAl seu costat, hi ha intervingut Montse Vergés, del Consell de l’Esport Escolar de Barcelona, i Javier Latorre, membre de la Comissió d’Ètica Esportiva de la Federació Catalana de Futbol. La metodologia SES va començar a desenvolupar-se a finals del 2010 a Barcelona a través d’una experiència pilot, i després s’ha anat implementant en diverses entitats. La Fundació Itinerarium, en el seu compromís d’impulsar un moviment internacional en el sector esportiu que promogui valors ètics, impulsa la creació de la xarxa SES, una xarxa d’aprenentatge continuat i treball col·laboratiu per fomentar bones pràctiques organitzatives i formatives.


Wikiloc | Ruta ROQUES ENCANTADES - BOLET DE TROIA\nPuig de Toia - El Bolet - Rec dels Esquellons - Santuari de la Salut - Roques Encantades (Coll de Condreu) (senderisme)\nVista 5089 vegades, descarregada 364 vegades\nAvui una matinal espectacular pel Coll de Condreu fins a les Roques Encantades, el Pont del Papalló i tornar pel cim de Troia. Gràcies Monbeni77, Rianel i Ebassegoda pels vostres tracks que ens han permés gaudir com mai d'aquest entorn fantàstic.\nCom deia, deixem el cotxe a l'aparcament de Coll de Condreu. Des d'aquí anem a buscar el camí del Mas Armadas, que està situat a la carretera C-153 entre les dues entrades de l'aparcament. El camí s'enfila suau per una fageda espectacular i molt neta de sotabosc fins albirar la casa d'Armadans: un conjunt de cases precioses i molt ben cuidades que fan enveja. Qui vulgui començar amb més marxeta pot anar pel mirador agafant un corriol que s'enfila dret amunt.\nSeguim el camí fins a trobar la primera bifurcació per seguir cap a la dreta fins a les Roques Encantades o encadenadas, doncs diu la llegenda que el dimoni passava sovint per allà i tirava pedres al poble de Les Planes d'Hòstoles per quin motiu els habitants varen resar tant i tant que varen aconseguir que un àngel encadenés les roques de tal manera que el dimoni ja no les podia tirar avall, fet que provocà que aquest s'aburrís i marxés d'allí.\nEl paratge és espectacular, el conjunt de gran roques amb arbres frondosos que donen una llum especial li dona un encant únic al lloc. Nosaltres hem voltat una estona però us asseguro que ens hi volíem quedar!!.\nDes d'aquí hem agafat el camí cap a La Salut però no hi hem arribat, al collet de l'Aire ens hem desviat a cap a la Bassa de la Jassa per baixar fins a la Riera i el Pont del Papalló, on hem creuat la carretera. Aquesta baixada seguint la pista pel mig del bosc ens permet gaudir una vegada més de l'encant que tenen les fagedes en el nostre país: vermell el terra, verdes les branques i grisos els troncs.\nUn cop arribats al Pont del Papalló, cal travessar la carretera i agafar un corriol que segueix paral·lel a la riera. Avui tot i que no feia gaire calor, caminant pel mig dels arbres i al costat de l'aigua es notava una fresca molt agradable. El camí acaba a la carretera on hem de fer uns 300 metres per arribar al salt del Esquellons, que avui era sec, però que ha de ser molt bonic amb aigua doncs és un baixant que fa graons per on salta l'aigua.\nAquí sense tornar a la carretera, seguirem la pista que va en paral·lel a ella però que es va enfilant de mica en mica fins un punt on cal seguir un corriol que sense ser massa costurut ens portarà primer al Bolet de Troia, una roca molt curiosa i espectacular, a la Bauma i al cim de Troia.\nA partir del cim de Troia, tot és cara avall pel mig de la fageda fins arribar al camí d'Armadans on hem començat per acabar novament al Coll de Condreu.\nRealment la ruta és molt bonica i molt recomenable tant a la primavera (per l'aigua que corre) com a l'estiu (doncs és molt ombrívola) com a la tardor (tant pels colors de la fageda com pels bolets que hi trobareu).\nCuriosa roca que encara no sé com s'aguanta treta\nBAUMA DE TROIA\nPetita i difícil d'ocupar pero curiosa la flora que té a sobre\nConjunt de cases precioses amb un galliner molt curiós\nincreíble racó de món.\nbassa natural situada al mig del prat\nPONT DEL PAPALLÓ\nSi bé es passa la carretera per dalt, el camí continua el costat de la riera\nSALT DELS ESQUELLONS\nEls graons que fan saltar l'aigua (quan en baixa)\nLes vistes des d'aquí són maravelloses\nCIM DE TROIA\nCim assenyalat amb tres fites de ciment\nLa vegetació molt agradable. Els plans de la part superior espectaculars. Nosaltres la vam començar i acabar al pont de Papelló. A Coll de Condreu no vam saber trobar el camí que ens porta a Troia. Pujar pels Escallons és molt bona idea. Ens va tocar fer una mica més de carretera. Tot i així vam gaudir de la sortida. Totalment d'acord amb la teva descripció. Salut i Cames!\nMoltes gràcies Manel_49, efectivament el nostre dubte era trobar el camí per pujar a Troia des del Coll de Condreu i per això varem invertir el sentit del a ruta. Tens raó m'havia deixat comentar els plans superiors que com tudius són espectaculars. Salut\nAhir vam fer aquesta ruta el Jordi, Josep i jo. Us felicito ja que ens ha agradat moltíssim. Jo havia fet les roques encantades, pero no el Cim de Troia. Arreu del Cim de Troia, van haver de tirar del teu track ja que el camí era invisible amb tanta follarasca que havia. Reitero, tant la distància, com el desnivell, com les vistes, com la vegetació formidables. Enhorabona.\nMoltes gràcies Roanxa pel teu comentari. Salut i a caminar!!\nSencillament espectacular !!!!! Gràcies Ignasi&pilar per compartir aquestes fantàstiques rutes.\nGràcies pel teu comentari, Salut i cames\nMoltes gràcies per publicar el track d'una ruta tant bonica.\nHa coincidit que l'hem fet en un dia amb molt bona visibilitat i bona temperatura i també amb una bona ventada. Molt recomenable!!\nMoltes gràcies PicAcamins pel teu comentari, salut\nL'hem feta els companys del dimars, cal dir que tothom ha estat encantat de la guapada de caminada.\nmoltes gràcies per la teva valoració, salut\nHola, ha trobat interessant aquesta ruta ROQUES ENCANTADES - BOLET DE TROIA https://ca.wikiloc.com/rutes-senderisme/roques-encantades-bolet-de-troia-13808484 Salutacions, Wikiloc - Rutes del Món


Ciència: a l escenari i en l acció – Science in School\nCiència: a l escenari i en l acció Inspire article\nTraduït per Jaume Pont Serra. Andrew Brown informa sobre les jornades de Science on Stage a l’Estat Espanyol: Ciencia en Acción\nScience on Stage és una xarxa d’esdeveniments locals, nacionals i internacionals per als professors, que va iniciar al 1999 EIROforum, l’editor de Science in School (vegeu Hayes, 2009).\nEn l’actualitat, dotze anys més tard, els professors de 27 països europeus estan participant en esdeveniments nacionals, competint per guanyar el seu lloc en l’ensenyament de les ciències al vuitè festivalw1, internacional, que es celebrarà a l’abril de 2013.\nCiència en Acción\nVisitants gaudint d’un\npasseig en un cotxe elèctric\nfet per professors i alumnes\nde l’ INS Caparrella de Lleida\nImatge cortesia de Wolfgang\nMés de 1000 professors i estudiants van prendre part aquest any a l’esdeveniment de Science on Stage a l’Estat Espanyol: Ciència en Acciónw2, que va tenir lloc el 7-9 d’octubre al Parc Tecnològic Científic i Agroalimentari de Lleida. Els participants provenien no només de l’Estat Espanyol, sinó també de Portugal i països de parla castellana d’Amèrica del Sud. Hi va haver fins i tot una delegació de convidats d’Itàlia.\nTant el professorat com els seus alumnes van gaudir d’una variada oferta en ciència: en un sol dia, més de 12 000 persones van acudir a la Ciencia en Acción, i l’esdeveniment va ser àmpliament difós a la televisió, a la ràdio i en diaris. Els nombrosos visitants van poder provar ells mateixos les activitats de 130 projectes escolars de ciència.\nImatge cortesia de Ciencia en\nAlguns visitants van poder conduir un cotxe elèctric dissenyat i construït pels estudiants i professors de secundària de l’INS Caparrella de Lleida.\nEl cotxe és perfecte per a algunes persones amb discapacitat, ja que requereix un sol peu per accionar els pedals. En el ‘Mercat dels Elements’– una taula periòdica enorme–els participants es van enfrontar al repte de classificar els materials en funció de la seva composició elemental.\nL’any 2106, la Terra\ns’enfronta a una crisi: ja no\nplou. Els científics del segle\n22 , Kara i Bering , fan un\nviatge al passat fins a 2011\nper dur a terme experiments\nsobre la naturalesa de\nl’aigua. Amb l’ajuda de\nl’audiència, podran salvar el\nPerò Ciencia en Accion fa més coses que organitzar el festival de la ciència, també organitza cursos de formació de docents, produeix materials educatius, disponibles al lloc web de Ciència en Acció i al YouTube, coordina una xarxa de professors que ofereixen la seva experiència a les escoles , organitza fires universitaries i altres esdeveniments científics. Per obtenir més informació, visiteu el webw2.\nAssistir al festival internacional\nA cada activitat nacional de Science on Stage, es selecciona una delegació de professors per representar el seu país al festival internacional de l’ensenyament de a ciència del 25-28 de abril de 2013 a Slubice-Frankfurt (Oder), a la frontera polaca-alemana. Durant el festival, 350 professors de 27 països compartiran les seves idees més innovadores d’ensenyament en els tallers, actuacions sobre l’escenari i la fira de l’ensenyament.\nLa participació és gratuïta per als delegats. Per als professors de ciències d’una altra manera, hi haurà un nombre limitat de llocs per als que es cobren una quota d’inscripció. Vegeu la Science on Stage Europe websitew1 per a més detalls.\nw1 – Per saber més sobre Science on Stage i posar-se en contacte amb els organitzadors nacionals, vegeu: www.science-on-stage.eu\nw2 – Per a més informació sobre Ciencia en Accion i veure vídeos i fotos de tots els esdeveniments passats, veure: www.cienciaenaccion.org\nDesprés de cada un dels fetivals internacionals de la Science on Stage (i dels festivals de Physics on Stage que els han precedit), els delegats irlandesos han produït un llibre on es descriu com dur a terme els experiments favorits del festival. Aquests llibres es poden descarregar de forma gratuïta des de la web Science on Satge d’Irlanda: www.scienceonstage.ie/resources.html\nTambé s’han produït 50 vídeos de les seves idees favorites ensenyament de lesciències i les manifestacions dels festivals internacionals d’ensenyament anteriors.Veure: www.scienceonstage.ie\nEls organitzadors de Science on Stage a Alemanya han elaborat una publicació que descriu alguns dels projectes favorits del festival internacional de l’ensenyament de Science on Stage. Es pot descarregar aquí: http://www.science-on-stage.de/?p=296&l=en


Les curses de la Dona d'Eivissa, Santanyí i Maó, així com als 10KM Ciutat de Manacor milloren el seu registre històric d'inscrits de la mà d'Elitechip\nFantàstic cap de setmana el que s'ha viscut a les Illes Balears, en quant a assistència i participació de les curses que estaven anunciades al calendari d'esdeveniments esportiu referència a les Illes. Quatre de les sis proves que s'han disputat han estat establint un nou récord de participació i sumant més de 1.800 persones movilitzades en les diferents curses. A banda, ens fa molta il·lusió que les curses de la Dona de Maó, Eivissa i Santanyí hagin superat els seus millors registres ja que es tractaven de curses reivindicatives a les que ens hem sumat des d'un primer moment.\nEls 10KM Ciutat de Manacor - Memorial Biel Riera va deixar en 453 el millor nombre d'inscrits en la seva història amb una propsota ràpida que incluia una cursa de 5KM i curses pels més joves.\nTambé es va superar la participació a la Cursa de la Dona de Maó on el recorregut pel magnífic port no va decepcionar a ningú i va oferir una gran imatge de la ciutat. Més de 700 persones es van posar el dorsal repartides entre la cursa absoluta de poc més de 7KM i la de 3,5KM i tenint en compte les que van apuntar-se allà mateix el dia de la prova.\nA Santanyí es va pujar fins als 213 participants que van donar suport a la cursa de la Dona, mentre que a Eivissa van ser 495 les que es van posar el dorsal per sortir a córrer, comptant individuals i equips.\nI no només això ja que els altres dos esdeveniments que hi havia al calendari de www.elitechip.net per aquest cap de setmana eren el Bevet 200, que es va quedar sense places, i la cursa solidària Millor Junts que va organitzar la Fundació Rafa Nadal i que va comptar amb una fantàstica participació de 348 persones per donar suport a la causa.\nUn cap de setmana més estem molt contents de seguir sent el calendari referència d'esdeveniments esportius i d'ajudar a tantíssima gent a fer esport.


Un jove de Ripoll denuncia els mossos per haver-lo apallissat per raons racistes\nBrahim El Meftah, de Ripoll i natural del Marroc, ha presentat una denúncia contra els Mossos d'Esquadra per una pallissa que atribueix a un acte de racisme. El Meftah assegura que, com a conseqüència de la pallissa, pateix lesions cervicals, té un dit trencat i hematomes per tot el cos. La policia autonòmica ha donat una versió diferent i assegura que va ser el jove qui va començar a colpejar els policies quan els agents li van demanar que s'identifiqués. Els policies també han afirmat que "estava begut i drogat".\n01/05/2004 - 00.00 Actualitzat 01/05/2004 - 19.35\nEls fets denunciats van passar, segons El Meftah, quan dissabte passat tornava de participar en la Fira d'Entitats. Una patrulla de mossos li va demanar que parés el cotxe i s'identifiquessin ell i els seus dos acompanyants. El Meftah ha reconegut que els seus dos amics anaven beguts, però ha insistit que ell no ho anava. Segons el jove, quan va arribar una patrulla de reforç, van començar a donar-li "empentes de males maneres", a més de voler registrar-lo. El denunciant s'hi va negar perquè sabia que tenia "el dret que ho fessin a comissaria". El Meftah afirma que un dels agents va agafar-lo pel coll i li va dir que un moro no l'havia d'ensenyar a fer la seva feina. Després, segons el noi, li van trepitjar el cap i el van detenir fins diumenge, després de portar-lo a l'hospital perquè rebés atenció mèdica. Els mossos han insistit que va ser el detingut qui va començar a donar "cops i puntades de peu" a un agent quan li va demanar que s'identifiqués, i han destacat que el jove tenia antecedents per incidents a la via pública. El Meftah ha donat importància al fet que no li van fer la prova d'alcoholèmia abans de detenir-lo i manté que l'agressió va ser "només per racisme".


Notícies - Prop de 150 santcugatencs es manifesten davant l'ajuntament en suport al regidor de Vic Joan Coma\nRepresentants polítics, d'entitats sobiranistes i santcugatencs s'han reunit per donar suport a Joan Coma\nel 27/des/16 Maria Cusó Política PDF\nProp de 150 santcugatencs s'han manifestat aquest dimarts a les portes de l'ajuntament per donar suport al regidor de la CUP de Vic Joan Coma, detingut per haver-se negat a declarar a l'Audiència Nacional espanyola per un presumpte delicte d'incitació a la sedició. La protesta, convocada per l'Associació de Municipis per la Independència (AMI), l'Assemblea Nacional Catalana i Òmnium Cultural, ha tingut la participació de membres del PDECat, la CUP, ERC-MES, ICV-EUiA i les entitats sobiranistes.\nA l'acte s'ha llegit el manifest que la CUP nacional ha enviat a tots els consistoris de Catalunya i on s'ha posat de manifest que 'tant Joan Coma com la resta de detinguts per motius polítics' no estan sols. Ho explica el regidor de la CUP Ignasi Bea, encarregat de llegir el text.\nAvui és un regidor de la CUP, l'altre dia era la presidenta del Parlament i si la cosa segueix així, malauradament, ens anirem trobant més sovint aquí. Avui volíem recordar als càrrecs electes que som aquí i que no els deixarem sols.\nTotes les entitats presents han coincidit a criminalitzar la judicialització de la política espanyola. La tinent d'alcalde de Presidència i membre del PDECat, Carmela Fortuny, ha destacat que ara és 'l'hora de la unitat'.\nUnitat i unitat. És el que venim fer i el que a partir d'ara pensem que s'ha de fer amb més força. Unitat per defensar la democràcia i aquest referèndum que hem de poder fer per tirar endavant un país millor.\nLa portaveu d'ERC-MES, Mireia Ingla, ha lamentat que aquesta 'no és la primera ni l'última vegada' que cal sortir al carrer per defensar 'la voluntat democràtica del poble'.\nNo és la primera ni serà la darrera vegada que serem aquí. Nosaltres sortirem al carrer tantes vegades com calgui per defensar bàsicament la llibertat d'expressió i la llibertat dels càrrecs electes de defensar allò pel qual hem estat escollits.\nLa regidora d'ICV-EUiA, Roser Casamitjana, s'ha afegit a la concentració.\nJo he vingut aquí en defensa de la llibertat d'expressió. Ja sabeu que no sóc partidària declarada de la independència, però em sembla que aquesta judicalització de la política és inacceptable.\nLes entitats sobiranistes de la ciutat també han sumat la seva veu a la protesta. El coordinador de la delegació local de l'ANC, Josep Lluís Lliberia, ha titllat l'Estat espanyol de 'feixista' per actuacions com la d'aquest dimarts.\nPer mi estem davant d'un estat feixista. Com deia Ovidi Montllor, 'no volem les engrunes, volem tot el pa'. Però jo encara diria més: a aquest estat feixista no els donarem ni un bri.\nDes d'Òmnium Cultural, Lluís Bonet ha defensat 'la política com a única via per solucionar els problemes polítics'.\nÉs un aspecte més d'aquest procés de judicialització dels poders polítics. Ens sembla que així no s'arreglarà res. Venim a manifestar que sigui la política la que resolgui els problemes polítics.\nJoan Coma estava cridat a declarar davant de l'Audiència Nacional espanyola a l'octubre després d'haver defensat la desobediència als tribunals espanyols en un ple municipal de Vic. Durant la sessió plenària, Coma va votar a favor d'una moció en suport al Parlament per iniciar la desconnexió de Catalunya amb l'Estat. En el moment de la votació, el regidor va dir que 'per fer una truita, sempre primer s'han de trencar els ous', una frase que va provocar la posterior investigació.\nEl ple municipal de Sant Cugat va mostrar a l'octubre el suport a Joan Coma, que poc abans havia anunciat que no aniria a Madrid a declarar davant l'Audiència Nacional espanyola. Convergència, la CUP-PC, ERC-MES, ICV-EUiA i el regidor no adscrit van votar a favor d'una moció en suport al regidor. El PSC es va abstenir, el PP hi va votar en contra i C's va marxar de la votació.


Paul Gonsalves (Boston, Massachusetts, 12 de setembre de 1920 - Londres, Regne Unit, 15 de maig, 1974) fou un saxofonista de jazz estatunidenc. Molt jove aprengué a tocar la guitarra, i als 20 anys, el saxofon, tenor, amb Sabby Lewis. Més tard successivament, formà part dels conjunts de Count Basie (1946-49), Dizzy Gillespie (1946-49) i (des de 1950), al que ja no abandonaria, excepte per un breu temps (1953). Quan s'incloïa en el grup de Tommy Dorsey, i durant enregistraments esporàdiques al marge del conjunt. En qualitat de solista de la big band d'Ellington, sorprengué en el Festival de Newport de 1956 –amb la seva improvisació vers Diminuendo and crescendo in blue— i efectuà gires per Europa (1958-1959-1961 i 1965).\nPaul Gonsalves (Boston, Massachusetts, 12 de setembre de 1920 - Londres, Regne Unit, 15 de maig, 1974) fou un saxofonista de jazz estatunidenc. Molt jove aprengué a tocar la guitarra, i als 20 anys, el saxofon, tenor, amb Sabby Lewis. Més tard successivament, formà part dels conjunts de Count Basie (1946-49), Dizzy Gillespie (1946-49) i (des de 1950), al que ja no abandonaria, excepte per un breu temps (1953). Quan s'incloïa en el grup de Tommy Dorsey, i durant enregistraments esporàdiques al marge del conjunt. En qualitat de solista de la big band d'Ellington, sorprengué en el Festival de Newport de 1956 –amb la seva improvisació vers Diminuendo and crescendo in blue— i efectuà gires per Europa (1958-1959-1961 i 1965). Molts el consideren com el millor dels solistes d'Ellington. Es distingia per la seva bella sonoritat, malgrat que un xic tènue, dintre d'un poder d’adaptació a la més àmplia gamma de matisos. Però aquesta limitació d'estridències fou el que li permeté, precisament, el desenvolupament d'un fraseig perfecte, subtil, elegant i continu, de tal naturalesa que l'esforç de la improvisació resta en ell superat per complet. Característiques que s'han perpetuat a través de les seves múltiples gravacions amb Count Basie (Basie’s basement, Robbin's nest), Ray Charles, Billy Taylor, Clark Terry, Dinah Washington, Duke Ellington (Take the "A" traint, A drum is a woman), Johnny Hodges, i al seu propi nom (Sitti'in, Cleopatra feelin jazz, Tell it the way it is). Quant a influències i estil, se situa en la línia de Coleman Hawkins i de Ben Webster, en la que també s'hi troben, més o menys, Don Byas i Lucky Thomson. Per especial casualitat, la seva mort es produí poc després que la del seu director i amic Ellington. (ca)\nPaul Gonsalves (Boston, Massachusetts, 12 de setembre de 1920 - Londres, Regne Unit, 15 de maig, 1974) fou un saxofonista de jazz estatunidenc. Molt jove aprengué a tocar la guitarra, i als 20 anys, el saxofon, tenor, amb Sabby Lewis. Més tard successivament, formà part dels conjunts de Count Basie (1946-49), Dizzy Gillespie (1946-49) i (des de 1950), al que ja no abandonaria, excepte per un breu temps (1953). Quan s'incloïa en el grup de Tommy Dorsey, i durant enregistraments esporàdiques al marge del conjunt. En qualitat de solista de la big band d'Ellington, sorprengué en el Festival de Newport de 1956 –amb la seva improvisació vers Diminuendo and crescendo in blue— i efectuà gires per Europa (1958-1959-1961 i 1965). (ca)\nPaul Gonsalves (ca)


La Munia - 3134\nData:dimarts 08 de juliol de 2008\ncim de la Munia - Fede Casanovas\ncrestejant cap al cim - Fede Casanovas\nbivac als llacs de la Munia\nEl nostre objectiu era Crestejar des del cim de la Munia resseguint la petita Munia , la Sierra Morena , el Troumouse , Punta Aires, Pic Heid i de tornada arribar-nos al cim del Robiñera...\nRes un pim pam i de guais..je, je.\nCom que teníem previst fer la feina dura el diumenge ,varem decidir sortir dissabte, ni d’hora ni tard, a les 7 del matí i arribar fins a la vall de Chisagüés.\nEnllestits els tràmits de preparar motxilles, canvi de vestuari i primeres fotos deixàvem el cotxe aparcat al final de la pista a “Fuente de Petramula” 1900m., (la font no la vam trobar), punt d’inici de l’ascensió al circ de la Munia .\nEl dia era força agradable, amb un sol potent tot i el pas de nuvolades més o menys compactes.\nLa primera part arrenca sense manies superant un desnivell de prop de 630mts.\nSeguint un corriol fressat guanyem alçada ràpidament entre pastures i cascades que regalimen aigua per totes bandes i ens obre un paisatge de muntanyes carregades de neu. L’esforç se’ns recompensa quant arribem al “Collado de las Puertas”-2533mts.-. És una canya!, els llacs de la Munia i la seva petita vall completament blanca senyoregen als peus de la cresta d’accés al cim de la Munia .\nÉs migdia, acomplerta la primera part , hem localitzat el lloc del bivac i ens refem amb el dinar. A la tarda ens deixem portar per la mandra, però hi ha quelcom que ens neguiteja ... a si, la Meteo parlava de mal temps diumenge al matí ... , però tot i el sol, els núvols no paren de créixer.\nArreglem el bivac intentant fer una teuladeta amb les mantes tèrmiques, els pals, piolets, quatre rocs.... (és un desastre), ens resignem a lluitar amb els elements. Estem sols, sols ... tota la vall per nosaltres.... idíl•lic.\nPerò no podia ser tan bonic, cap al tard arriba un primer individu, després fins a 10 , i sense tallar-se un pel ens claven les tendes al costat del bivac.\nQuina ràbia, jo que m’havia fet il•lusions...., son del CEC que hi farem.\nA la nit ni moscatell ni estrelles. De primer uns llamps por lo “vajini” i a poc a poc ens arriba la tempesta. Per sort igual que arriba se’n va deixant-nos una mica d’aigua dins la funda de bivac, molt de vent i dormir poc.\nA les 6 diana, quina mandra , la boira ho cobreix tot, fa fred i vent... segur que som al juliol ?... Aixequem campament i sortim, grampons, piolo. La neu no està gaire dura però la pendent inclina molt. Arribats al “Collado de la Munia” -2853mts- tot i la boira, la panoràmica cap al circ de Troumouse és senzillament espatarrant.\nIniciem la cresta cap al cim i la veritat és que anem freds, les condicions no ens acompanyen, la roca se’ns presenta trencada , anem pujant sense gaire emoció. Llenques de neu, passos de roca, estimballs a banda i banda.... , arribem al famós “pas del gat”, i d’això en diuen un pas de segon ?, deu ni do amb el passet..., res, és trobar-li el truqui i cap amunt, tan sols ens queden pocs metres i fem cim. Llàstima de les nuvolades que amb prou feines ens deixen imaginar alguns dels cims més propers, això si, podem contemplar les valls que envolten la Munia ,sobretot la de Troumouse, ha valgut la pena.\nEl temps però no millora i decidim deixar la resta de cresta per una propera ocasió, s’ho val, però per avui ja en tenim prou.\nNúria Gomez, Lluis Pujol, Pep Montes , Fede Casanovas\nMont Perdut Via Carpe Diem a Sta,Cecília a Montserrat


Vore o Descarregar la informació de l'edició 2015\nComptem amb la participació dels Centres Joves per a portar a bon terme el programa del Estiu Jove.\nL´Estiu Jove compta amb un total de 100 places, comprenent joves de 12 fins als 18 anys .\nEls monitors/es que participen en el programa són 3, un dels quals realitza funcions de coordinador/a a la Seu del Programa en la Casa de Barrri Carbonaire\nEl responsable de l´Estiu Jove és l'Educador/a Social adscrit a Cultura.\nTots els anys es podran revisar les bases referents a la convocatòria. Les activitats estaran adaptades a cada tram d’edat. Les activitats estaran enfocades fora del que es l'àmbit acadèmic i lectiu sent unes activitats lúdiques, d´aventura, d´orientació i sobretot esportives.\nDe l'1 al 31 de juliol de 2015.\nPer poder participar, cal tindre de 12 anys a 18 anys.\nL´Ajuntament oferta el programa de forma gratuïta.\nHi han 100 places, seguint l’ordre d’inscripció.\n1. Fomentar la convivència, socialització, i participació de tots els alumnes, respectant el pluralisme ideològic i/o cultural.\n2. Afavorir la integració social d’ aquells alumnes amb minusvàlida física, fisiològica, psíquica i/o sensorial.\n3. Educar en la tolerància, acceptant-nos tal i com som , així com treballar des de la diversitat (“ tots iguals, tots diferents”).\n4. Fomentar el treball cooperatiu com base de la socialització.\n5. Promoure estils de vida saludables.\n6. Propiciar la coeducació a tots els nivells, fugint de la discriminació per sexe.\n7. Fomentar la utilització de mètodes participatius, considerant bàsica la col·laboració monitor/a-alumne/a i aconseguir passar-ho bé junts.\n8. A l’ hora de programar les activitats es tindrà en compte els interessos, capacitats aptituds i aficions dels alumnes. Es tendirà a l’ aprenentatge significatiu i a la formació a partir de l’ entorn sòcio-cultural.\n9. Crear un clima d’ harmonia i de pau, afavorint el diàleg i la comprensió com a forma d’ evitar i resoldre els conflictes.\n10. Afavorir el respecte vers les persones, la natura, i la conservació del medi ambient.\nEl termini per a inscriure’s es del 20 de maig al 12 de juny de 2015, d´11:00H a 13:30h o als Centres Joves de 17:30h a 19:30h.\nHi ha que entregar el fullet d’inscripció degudament reomplit al Centre Social les Llimeres( C/ Matilde Bel nº 18) Tel. 964 69 08 33 o en els Centres Joves de la Localitat ( la Moleta, la Unió i Carbonaire) de 17:30h a 20:00h.\nCasa de Barri Carbonaire, La Unió i La Moleta\nCentre Social les Llimeres\nC/ Matilde Bel nº 18\nTELÈFONS: 964 69 08 33 - FAX 964 66 02 99


TREKKING SANT SADURNÍ: LA TALAIA DEL FOIX\nLA TALAIA DEL FOIX\nRuta una mica llarga, d'aproximadament 19 km i escaig, amb un desnivell acumulat d’uns 700 m.\nEns trobarem el dia 10 d'abril\na les 7:00 hores del matí al pàrquing del CAP, per anar a Castellet i La Gornal. Considerem la caminada de nivell mig-alt. La ruta surt des de Castellet on passarem pel castell i per la Ermita de Sant Pere i anirem cap a Cal Balaguer, per paisatges que combinen la vegetació amb zones boscoses, que ens portaran a la torre de guaita de la Talaia on gaudirem d'unes bones vistes. Després baixarem cap a l’ Ermita de Lourdes, passarem per Cal Xoriguera fins arribar a tocar la presa i Pantà de Foix, on podrem veure moltes aus aquàtiques; tot seguit anirem cap a la Font d’Horta, una màgica zona ombrívola i boscosa.\nTot l’itinerari transcórrer per bons camins, sense cap dificultat, tret de la baixada de la talaia i un tram de camí entre l’ermita de Lourdes fins arribar a Can Xoriguera, que passa per un llit de riu pedregós i camí força descuidat (300 m aprox).\nJa ho veieu, una magnífica ruta que no us podeu perdre!!!\nMontblanc - Poblet\nCircuit de les Gunyoles


L’Ajuntament de Sabadell ha començat avui a treure unes restes de fibrociment que s’havien localitzat a l’àrea de joc que hi ha al parc Central. Es preveu que l’actuació estarà completament acabada d’aquí a uns deu dies. L’empresa contractada està especialitzada en la neteja d’aquest tipus de material.\nEl passat 5 d’abril el consistori va tancar aquesta zona quan va rebre l’avís d’alguns ciutadans que alertaven de la presència d’aquestes restes al sòl de la nova àrea de jocs infantils. Durant aquest temps, la població no ha estat en risc per la presència de petites peces en el sòl, ja que per tal que el fibrociment afecti la salut pública les persones han d’estar en contacte permanent amb grans quantitats d’aquest material i durant molts anys.\nTags: espai públic, fibrociment, Parc Central, urbanisme\nLa nova àrea de joc del Parc Central romandrà tancada per netejar restes de peces de fibrociment


Jordània, dia 2: d’Amman a la Mar Morta (29 de desembre de 2017) (III)\n· Rubèn, el primogènit, i els seus fills: Hanoc, Pal·lú, Hesron i Carmí.\n· Simeó i els seus fills: Jemuel, Jamín, Ohad, Jaquín, Sóhar i Xaül.\n· Leví i els seus fills: Guerxon, Quehat i Merarí.\n· Judà i els fills: Xelà, Peres i Zèrah. I els dos fills de Peres: Hesron i Hamul.\n· Issacar i els seus fills: Tolà, Puvà, Job i Ximron.\n· Zabuló i els seus fills: Sèred, Elon i Jahleel.\n· La seva filla Dina.\n· Gad i els seus fills: Sefon, Haguí, Xuní, Esbon, Erí, Arodí i Arelí.\n· Aser i els seus fills: Imnà, Ixvà, Ixví, Berià i Sèrah. I els fills de Berià: Hèber i Malquiel.\n· Benjamí i els seus fills: Bela, Bèquer, Aixbel, Guerà, Naaman, Ehí, Roix, Mupim, Hupim i Ard.\n· Dan i el seu fill Huixim.\n· Neftalí i els seus fills: Jahseel, Guní, Jésser i Xil·lem.\nEl cos de Jacob va ser transportat a les seves terres, on ell volia ser enterrat, juntament amb el seu avi Abraham i el seu pare Isaac; l'actual Tomba dels Patriarques, prop d'Hebron(Cisjordània).\nAltres visions (https://en.wikipedia.org/wiki/Jacob_in_Islam )\nEl somni profètic de Jacob és ampliat en un llibre apòcrif titulat L'escala de Jacob, del qual es conserven només traduccions tardanes i no pas l'original.”\nMica en mica anem fent camí cap al Mont Nebo. La veritat és que em sorprèn la brutícia que hi ha pels voltants, pels camps, pels vorals de les carreters. Finalment arribem al damunt d’un petit mont, que fa gairebé 800 metres. Avui en dia és propietat dels franciscans. I és que hi havia una església, construïda al segle IV després de Crist, plena de murals, que va ser derruïda per un terratrèmol. Malgrat que la van reconstruir, va tornar a ser destruïda, i no fou fins al segle XX que es va reconstruir en la seva forma actual.\nSobre el Mont Nebo, a viquipèdia s’explica que (https://ca.wikipedia.org/wiki/Mont_Nebo ; https://en.wikipedia.org/wiki/Mount_Nebo ) “El mont Nebo (en àrab: جبل نيبو, Jabal Nibu; en hebreu הַר נְבוֹ, Har Nevo), o Nebó, és un cim de 817 metres situat a l'oest de la Jordània actual. Des del cim s'observa Cisjordània amb la ciutat de Jericó i la vall del Jordà, i en dies molt clars també s'albira Jerusalem.\nAl cim, el 1933 s'hi van descobrir les restes d'un monestir cristià de la segona meitat del segle IV, construït per commemorar el lloc on va morir Moisès. És esmentat per primera vegada l'any 394 per la pelegrina romana Egèria. L'església, de planta basilical, fou ampliada cap al final del segle V i reconstruïda l'any 597. Sota el terra de mosaic s'hi han trobat sis tombes excavades a la roca. Al presbiteri de la moderna capella aixecada per protegir el jaciment i com a lloc de pregària s'hi poden veure restes de mosaics de diferents períodes, el més antic dels quals correspon a una creu trenada. ”\nUn cop travessem el control de seguretat, de lluny podem veure una estàtua, que de lluny té el perfil de Moisès, a on també hi ha una inscripció que advoca per la conciliació de les religions. Respecte a Moisès, a viquipèdia s’explica el següent (https://ca.wikipedia.org/wiki/Mois%C3%A8s\n): “Moisès (en hebreu מֹשֶׁה, Moshe; en àrab موسى, Mūsà) és un personatge bíblic que, segons el relat de l'Èxode, va alliberar el poble jueu de l'opressió a què es veia sotmès per Egipte. Va proporcionar segons el mateix relat la taula de les lleis de Déu per al seu poble. Segons els textos bíblics, va ser un líder religiós, legislador i profeta, a qui tradicionalment se'l considera l'autor de Torah. També en hebreu se l'anomena Moshe Rabenu (en hebreu: מֹשֶׁה רַבֵּנוּ, Móše ben Amrām, lit. "Moisès, el nostre mestre"), i ell és el profeta més important del judaisme. i també es considera un profeta important per al cristianisme, l'Islam, la Fe Bahá'í, Rastafari,i moltes altres religions.\nBiografia segons la Bíblia\nTret de les aigües\n(La fotografia és, altra vegada, dels mosaics a l'església del Mont Nebo)


La Diputació d'Alacant impulsarà i consolidarà el sector cultural, industrial i empresarial d'Elda | | Noticies Dígitals\nLa Diputació d’Alacant impulsarà i consolidarà el sector cultural, industrial i empresarial d’Elda\n14/08/2019 14/08/2019 noticiesdigitals 0 comentarios diputacio alacant, elda, sector empresarial\nEl president de la Diputació d’Alacant, Carlos Mazón, s’ha desplaçat aquest matí fins al municipi d’Elda, on ha mantingut una trobada de treball amb l’alcalde de la localitat, Rubén Alfaro. Durant la sessió, els dos representants institucionals han analitzat la situació actual de la ciutat i han coincidit a prioritzar els interessos del municipi i de la província situant a les persones en l’eix de la seva política en comú.\nEn un ambient d’absoluta cordialitat, Mazón i Alfaro han analitzat diversos projectes en comú a mitjà i llarg termini. A més de la imminent actuació en alguns vials de la localitat, les ajudes ja estan aprovades per la institució provincial, el president ha fet especial èmfasi en impulsar l’àmbit cultural en totes les seves disciplines.\n«Un primer pas serà la posada en marxa d’un equip de coordinació tècnica que treballarà en el centre d’interpretació i de visitants del jaciment del Monastil, amb el suport i assessorament dels experts del MARQ. L’objectiu és dotar-lo del contingut adequat per enriquir el patrimoni cultural i aprofitar-lo com un reclam més per a la localitat «, ha anunciat Mazón.\nAixí mateix, el responsable provincial ha reiterat el compromís de la Diputació amb el sector industrial i empresarial eldense. «Un referent per a nosaltres, amb una vocació exportadora que estira el carro del PIB de la província i el futur és fonamental per al desenvolupament d’Alacant», ha puntualitzat Carlos Mazón qui ha estat acompanyat per la diputada de la comarca, Mari Carmen Jover.\nD’altra banda, Mazón ha confirmat la seva participació com a pregoner de les pròximes festes patronals, el 6 de setembre, i ha mostrat la seva satisfacció pel nomenament. «Serà un plaer amarar-me de les tradicions i de la cultura eldenc vivint directament aquesta celebració i compartint amb veïns i veïnes del municipi seves festes majors».\nSabates ‘made in Elda’\nD’altra banda, i com a nota curiosa de la trobada, Mazón i Alfaro calçaven el mateix model de sabates fabricades a Elda, detall que han destacat i ha propiciat un dels moments més distesos de la reunió.\n← Castelló posa en valor l’ecologia i la inclusió social en el Mas d’en Riera\nMarín-Buck qualifica de «cacics» als responsables del Fadrell per voler convertir el Món de la Festa en el seu feu →


Mostra Solidària del Farró\n| Dimecres 25 de maig de 2022 |\nDiverses fotografies de la Mostra Solidària del Farró.\nFotografies de Javier Sardá\nHi havia molt ambient al carrer Septimània el dissabte 12 de desembre, al migdia. Les més de 30 paradetes de la Mostra Solidària del Farró havien atret els veïns i veïnes que podien comprar algun regal als artesans del barri (ceramistes, pintors, modistes, teixidors de llana…); participar en alguns dels tallers que proposaven les escoles Rialles, Lys, Concepcionistes, Poeta Foix i, també, el centre cívic Casa Sagnier; recollir informació sobre l’estat de projectes promoguts per Veïns Farró com Vil·la Urània, o fer una aportació solidària en forma de roba, calçat esportiu, menjar o joguines que rebien el Centre d’Acollida Assís, l’Església Evangèlica Baptista Bona Nova, la Fundació Putxet, Mujeres Latinas Sin Fronteras o el Centre de Serveis Social de Sant Gervasi. També es podia gaudir de la passejada i prendre un excel·lent vermut entre amics tot seguint algunes de les moltes actuacions que s’anaven succeint a la plaça de Sant Joaquim. El Farró és un barri solidari i molt acollidor!\nCoses del Farró\nS’ha publicat el número 4, corresponent a la tardor de 2015, de la revista Coses del Farró que edita l’Associació de Veïns i Comissió de Festes d’aquest barri gervasienc. A l’editorial es fa un repàs a la trajectòria del moviment associatiu al Farró des de la Transició i la seva influència en donar un caràcter identitari a aquest territori. També hi ha un extens resum de les converses de la Taula de Barri sobre “Civisme i bon veïnatge”, amb l’assistència de David Grau veí i propietari de gos; Sònia Edo, comerciant i veterinària; Carles López, caporal de la Guàrdia Urbana del Districte; i Ramon Bernal tècnic de Barri del Putxet i el Farró de la Direcció de Serveis a les Persones i al Territori. Ester Rodríguez va actuar com a moderadora i va assistir, en representació del Consell de Redacció de la revista, Alícia Cercós, presidenta de l’Associació de Veïns, Pep Arisa i Araceli Vilarrasa.\nEl dossier de la revista es dedica a “El monestir de Sant Joan de Jerusalem”, la casa de les monges santjoanistes que tenien la seu al centre mateix del barri. De fet, la història del monestir, fundat a finals del segle XIX, és en part la del Farró. Pep Arisa reconstrueix detalladament la història del monestir i de les “joanes”, aportant documentació i fotografies poc conegudes, així com també aporta valuosa informació sobre la fàbrica de filats de cotó Francisco Carbonell. Cal destacar també, l’entrevista a Ismael que com a becari de la UOC està coordinant el projecte de gestió del futur equipament Vil·la Urània, i un interessant article de Francesc Ginjaume que aporta noves informacions sobre Dau al Set i la seva presència al Farró. Enhorabona a aquest nou exemplar de la revista, molt ben editada i amb continguts seriosos.


Els Mercats de Tarragona col·laboren amb els relleus solidaris de la lliga contra el càncer | Mercats Tarragona\nEls Mercats de Tarragona col·laboren amb els relleus solidaris de la lliga contra el càncer\nL’activitat intercomarcal arribarà a Tarragona el proper 10 de juliol amb una caminada des del Parc del Francolí fins el Serrallo\nLes inscripcions ja estan obertes a la pàgina web de la Lliga\nEls Mercats de Tarragona col·laboraran el proper 10 de juliol amb el projecte Relleus Solidaris de la Lliga Contra el Càncer. Es tracta d’una activitat intercomarcal que pretén recórrer amb un testimoni les 123 delegacions de la Lliga Contra el Càncer de les Comarques de Tarragona i de les Terres de l’Ebre.\nL’activitat intercomarcal arribarà a Tarragona el proper 10 de juliol amb una caminada des del Parc del Francolí fins el barri del Serrallo. Els Mercats de Tarragona aportaran una peça de fruita a cada participant de la iniciativa, que conclourà amb una trajecte en golondrina per als 30 primers inscrits.\nL'objectiu dels Relleus Solidaris és, d’una banda, recaptar diners en benefici de la lluita contra el càncer i de l'altra, realitzar una acció conjunta involucrant totes les delegacions de la Lliga.\nEls Relleus Solidaris de Tarragona s’han presentat avui al Mercat Central amb la presència del president dels Mercats de Tarragona, Dídac Nadal; la delegada de la Lliga a Tarragona, Lidia Pascual, i la coordinadora de Delegacions i voluntariat de la Lliga, Mayte Granell.\nEl president dels Mercats de Tarragona, Dídac Nadal, ha fet una crida a la participació de la ciutadania en la caminada que es farà a la ciutat i ha manifestat que “ens fa especial il·lusió col·laborar amb la Lliga, una entitat que ha esdevingut el principal referent en ajuda oncològica al nostre territori”.\nImplicació social dels Mercats i Relleus Solidaris\nNadal també ha assenyalat que aquesta és una de les nombroses accions socials que es porten a terme des de l’empresa pública de Mercats de Tarragona. “Des del primer moment hem tingut clar que els mercats tenen un paper molt important en l’àmbit social de la ciutat. Treballem en nombrosos projectes socials, com ara el recapte solidari d’aliments que es destina a menjadors socials i la col·laboració directa amb nombroses iniciatives d’entitats que treballen per millorar la qualitat de vida de col·lectius vulnerables”. En aquest sentit, cal destacar les col·laboracions dels Mercats de Tarragona amb entitats com la Fundació Bona Nit, Taula Amiga, Joventut i Vida, Sant Egidi, Cafè i Caliu, parròquia de Campclar, AEHT, Creu Roja, Fundació Topromi, Proyecto Mi Héroe, Gran Recapte d’Aliments, Photo Km0, Fundació Estela i diversos establiments comercials de la ciutat, a banda de la donació a títol personal de Dídac Nadal de totes les seves retribucions com a president de l’empresa de Mercats, a Caritas Tarragona.\nEls Relleus Solidaris són una activitat intercomarcal que té com a objectiu recórrer, amb un testimoni, les 123 delegacions de la Lliga Contra el Càncer de les Comarques de Tarragona i de les Terres de l’Ebre. L'activitat començarà a mitjans de juny i finalitzarà a finals d’estiu. Cada cap de setmana es recorrerà una comarca diferent.\nEl preu de la inscripció és de 5 euros i inclou la polsera solidària dels relleus. Les persones interessades ja es poden inscriure a través del web www.lligacontraelcancer.cat.


Punt Trobada Mestres: 11/10\nESPAI21 som un grup de famílies d'infants amb Síndorme de Down de diversos punts de Catalunya. Actualment, en formem part uns 80-90 membres i ens comuniquem a través de la xarxa, tot i q fem trobades puntuals i campanyes diverses sobre aspectes q ens preocupen. Creiem q us pot interessar l'última campanya q hem fet ja q és sobre els recursos de logopèdia i d'atenció als alumnes amb nee a les escoles ordinàries. A partir d'un contacte amb el Síndic de Greuges (institució amb la qual manetenim conatctes i q podem dir q és de la única q ens sentim recolzats) vam fer un petit estudi sobre els suports reals a les escoles ordinàries q compten amb alumnes amb Síndorme de Down. Tort i q de poques famílies, pensem q el resultat és prou significatiu. Us adjuntem la resposta q vam donar al Síndic on hi ha l'estudi per si creieu q pot ser del vostre interès. Si fos així, i us sembla, us agrairíem q en féssiu la màxima difusió. ESPAI21 sempre hem cregut q si volem aconseguir alguna cosa és anant tots a la una: pares, alumnes i mestres.\nPublicat per Punt trobada mestres a 29.11.10 Cap comentari:\nRubalcaba planteja la conveniència de crear "un MIR educatiu" per a mestres\n450 mestres i professors aspiren a 180 places en el primer curs per dirigir escoles\nMés sobre el CONCURS DE TRASLLATS\nPublicat per Eva Colom a 26.11.10 Cap comentari:\n15. Ariadna Ciurana : Mestra de Música\nAquesta fotografia és del concert de Nadal l'any passat a l'escola\n1. On treballes actualment i quines tasques educatives hi desenvolupes? Actualment estic a l'Escola Mare de Déu d'Alcover i faig música des de P3 fins a 3r i també dues hores d'alternativa de la religió.\n2. Hi ha algun mestre, de la teva infantesa, juventut…, que recordes especialment pel que hi vas aprendre? En concret les meves mestres de música. Tant les mestres de l'escola: la Glòria, la Sílvia... com les de l'institut: la Rosa, la Cristina i també les de l'escola de música on vaig estudiar: la Montse, la Begoña,... I de fet, sempre dic que segurament em vaig fer mestra de música per com elles em feien viure la música a les seves classes. La veritat és que vaig tenir moltíssima sort i ara hi penso molt en elles.\n3. Quina tasca, experiència o activitat relacionada amb l’educació, recordes amb més afecte? M’agrada recordar el somriure dels alumnes quan els ensenyo una cançó nova, o quan els explico un conte, o com miren amb il•lusió quan trec la guitarra tot i que la porto cada dia que hi vaig. Coses com aquestes són les que em fan recordar per què sóc mestra i com m’agrada els dies que surto desanimada de l’escola.\n4. Qui és per tu, un bon model a imitar i un exemple a seguir per la seva bona educació? És complicat això de triar un bon model a imitar. Però si hagués de dir algú diria els mestres que m’he anat trobant des que vaig començar a treballar i que tan portessin tres anys com vint-i-cinc anys treballant, segueixen vivint aquesta feina amb entusiasme. Entusiasme per la feina, pels alumnes, per aprendre, per reciclar-se... Crec que aquests mestres són els que per mi són un model. ’\n5. Què canviaries o afegiries per millorar el sistema educatiu de casa nostra? Crec que necessitem més diàleg entre els qui manen, els qui estem cada dia a l'escola i les famílies. M'entristeix molt veure que vivim en una societat on es creu més important la venda de pisos, de cotxes, etc i no prioritza l’educació. Jo sempre dic que estem educant i ensenyant als homes i dones del futur i que per tant necessita una dotació de recursos important, fet que últimament sembla que no es consideri ja que només rebem retallades per part del Departament.\n6. Vols compartir amb nosaltres alguna anècdota divertida relacionada amb l’educació que t’hagi passat? En tinc moltes! De fet, aquest any a la meva llibreta on hi escric el que es parla a les comissions, claustres, cicles.... hi he fet un apartat d’anècdotes perquè fent classes als més petits és un no parar. Una que em sembla molt divertida és una que em va passar aquest any, fa unes dues setmanes:\nVaig treure la guitarra per cantar amb ells. Vam fer-ne unes quantes d’aquestes de tota la vida: el sol solet, el cargol treu banya,... i va arribar la de “la Lluna la pruna”. A l’acabar una nena em va dir “No l’he entès mai aquesta cançó... per què el seu pare la crida i sa mare no vol? segur que la crida per alguna cosa important!”\nPUNT TROBADA MESTRES: Moltes gràcies Ariadna per les teves respostes, es nota que han estat molt sinceres, alhora que pensem que transments moltes ganes de treballar i amor per la feina ben feta. Es nota que t'ho passes bé ensenyant i compartint vivències amb els teus alumnes. Estarem en contacta, FINS AVIAT!\nPublicat per Roser a 25.11.10 Cap comentari:\nProposta 13 : ROLLER SKI A L'ESCOLA?\nl nòrdic blàding o Roller ski, pot esdevenir un treball molt.\nInteressant per desenvolupar a les escoles, especialment a l'ensenyament secundari. Una seqüència d'aprenentatge que pot començar amb la introducció dels patins a Primària i posteriorment, l'ús dels pals a la Secundària.\nAmb aquest treball millorarem l'equilibri i coordinació dels nostres alumnes, d'una manera motivant i divertida. A més a més que contribuirem a un millor desenvolupament armònic del seu cos, mitjançant l'ús de braços, cames i tronc, i amb la finalitat de desenvolupar les seves capacitats físiques, especialment la força i la resistència.\nUn treball que es pot integrar en un projecte holìstic del lliscament, que treballi durant l'ensenyament obligatori, altres mitjans o esports, com el esquí alpí, el patinatge sobre gel, l'esquí de fons, el skateboard o monopatí,...\nA manera d'exemple podeu veure el treball d'introducció del Roller Ski a l'IES VALLE DE PIÉLAGOS cliqueu al títol per anar a l'enllaç.\nENVIAT PER: El Tomàs Belanche\nPublicat per Punt trobada mestres a 22.11.10 Cap comentari:\nRESOLUCIÓ EDU/3669/2010, de 12 de novembre, per la qual es resol la convocatòria per a la concessió d'ajuts al professorat i al personal laboral dels centres educatius del Departament d'Educació que realitza tasques d'atenció a l'alumnat, i que ha participat en activitats educatives realitzades fora dels centres durant el curs escolar 2008-2009. https://www.gencat.cat/diari/5759/10312147.htm\nComunicat dels sindicats educatius sobre la rectificació de la jornada intensiva al juny.\nQuè proposen els partits sobre Educació?\nEl programa electoral de les sis formacions amb representació al Parlament. Això promet!! La Malla.cat.\nCCOO plantejarà als grups del Parlament la pròrroga per tres anys del període d'implantació de la LOE\nSegons BOE núm.159 de data 1/07/2010, concretament pàg. 57640, s'ha modificat el procediment dels partes de confirmació de baixa:\nDE CONFIRMACIÓN.― El parte de confirmación de la baja se expedirá, con carácter general, a los 15 días naturales contados a partir de la fecha de inicio del proceso patológico que motiva la situación de IT que figura en el parte médico inicial. En el caso de que tras la primera confirmación subsista la situación que haya motivado la baja inicial, se expedirán sucesivos partes de confirmación cada 15 días naturales contados desde la fecha del inmediatamente anterior hasta el momento en que se cumpla el plazo máximo de 730 días desde el inicio de la situación. Entre la expedición de dos partes sucesivos no se superará en ningún caso el plazo de treinta días naturales. Estos partes tendrán el mismo destino y contenido que el parte médico inicial de baja. Si el parte de confirmación fuera expedido por el mismo facultativo responsable del parte inicial o de la última prórroga y no hubiera cambiado el diagnóstico, no será necesario transcribir de nuevo los datos médicos, tanto literales como codificados del apartado 2 del modelo de parte. En tales supuestos, se marcará la casilla «sin variaciones»."\nLes baixes inicials amb data 1/07/2010 o posteriors han de ser cada 15 dies i aquelles que comencin el 4t mes també han de ser cada 15 dies. Exemple baixa inicial dia 12/11 el parte de confirmació 1 serà dia 26/11 i així successivament fins l'alta encara que entri en 4t mes.\nAquest canvi, no afecta a les recaigudes on les baixes inicials són anteriors a l'1 de juliol, aquestes recaigudes han de seguir amb el procediment anterior, és a dir, quan comencen 4t mes ha d'haver un parte de continuïtat i posteriorment un parte mensual que serà emès del 21 al 30 o 31, si s'escau, de cada mes fins l'alta mèdica.\nPublicat per Eva Colom a 20.11.10 Cap comentari:\nTaula rodona sobre l'Assetjament a les Aules\nUs volem informar que divendres, 26 / novembre · 20:00 - 21:30 al Casal Jaume I La Safor-Vallgdina hi haurà una Taula rodona sobre l'ASSETJAMENT A LES AULES.\nA la trobada intervenen les escriptores Joaquina Barba i Gemma Pasqual. La moderació la portarà Andrea Ollero, psicòloga de la Mancomunitat.\nPUNT TROBADA : Si voleu assistir-hi podeu clicar al títol de la noticia i anireu a la convocatòria que ens envia Gemma Pasqual Escrivà.\nPublicat per Punt trobada mestres a 19.11.10 Cap comentari:\nBARRACONS ESCOLA SA FORCANERA !\nMalgrat tenir el compromís del Conseller Maragall i altres de que aquest any s´aprovaria la construcció de la nova escola no ha estat així i estem molt decepcionats...\nJa portem 6 anys en barracons!!!\nNecessitem la vostra ajuda per fer el màxim ressò possible i ens ajudaria molt que pengéssiu comentaris fent referència a l´escola al mur dels Matins de TV3, de Catalunya Ràdio i/o en aquest bloc mateix. *Cliqueu al títol per llegir-ne més al diari el Punt.\nCOMENCEN LES MOBILITZACIONS!!!!!! JA N'HI HA PROU QUE ENS PRENGUIN EL PÈL!!!!\nPUNT TROBADA : Enviat per La Montse Feliu Vila\nPublicat per Punt trobada mestres a 17.11.10 2 comentaris:\nPublicat per Punt trobada mestres a 15.11.10 2 comentaris:\nCompte amb aquest comentari trobat a la pàgina del sindicat USTEC: "Segons el Departament encara s’ha de desenvolupar l’article de la LEC que estableix que quan portes dos anys en comissió de serveis es perd la destinació definitiva i, en conseqüència, aquest tema no afecta per a res ni a ningú fins que no es desenvolupi"\nPublicat per Eva Colom a 13.11.10 2 comentaris:\nCONCURS DE TRASLLATS: novetats i barem. Interessant!\nCONCURS DE TRASLLATS. Novetats importants: no hi haurà destinacions d'ofici, les gestions es faran en ATRI (comproveu les vostres dades)\nEls dislèxics demanen un examen de la selectivitat que no els discrimini\nEls afectats reclamen que no se'ls tinguin en compte els errors ortogràfics en la correcció.\nEls estudiants amb la disfunció són avaluats en la prova d'accés com la resta de l'alumnat.\nTrobat a El Periódico. Enllaç: http://www.elperiodico.cat/ca/noticias/societat/20101112/els-dislexics-demanen-examen-selectivitat-que-els-discrimini/587529.shtml\nEls professors faran colònies per la marxa enrere de Maragall\nLa recuperació de la jornada intensiva és vista com una victòria dels docents\nPares i sindicats se n'alegren i qualifiquen d'«innecessari» i «absurd» el conflicte.\nTrobat a El Periódico: http://www.elperiodico.cat/ca/noticias/societat/20101112/els-professors-faran-colonies-per-marxa-enrere-conselleria-deducacio/587530.shtml\nEls directors dels centres podran proposar a Educació fer jornada intensiva al juny.\nHauran de tenir el consens del consell escolar, garantitzar que es cumpleixin les hores lectives i no afectar a la prestació dels serveis de transport i menjador.\nTobat a La Vanguardia. Enllaç: http://www.lavanguardia.es/ciudadanos/noticias/20101110/54067531584/los-directores-de-las-centros-podran-proponer-a-educacio-hacer-jornada-intensiva-en-junio.html\nPublicat per Eva Colom a 13.11.10 Cap comentari:\n14. Lluís Coll i Areñas : Mestre d'Ed.Física\nÉs un paisatge vist des de la platja “Els Griells”, amb les Illes Medes al fons. És un espai que m’agrada anar-hi durant l’estiu perquè hi tinc molts amics i amigues de diferents llocs de Catalunya.\n1. De quines tasques relacionades amb l’educació, et sents més satisfet d’haver realitzat o d’haver-hi participat? Fa dotze anys que treballo de mestre d’educació física a la ZER Alt Lluçanès de Sant Boi de Lluçanès; també fa sis anys que porto la direcció de la ZER. Abans havia treballat de tutor de primària en diferents escoles del Vallès Oriental i la Vall del Ges. Estic satisfet sobretot d’haver pogut fer tasques molt diferents: especialista de ciències naturals i matemàtiques, especialista de català, tutor d’aula realitzant totes les àrees dels diferents nivells de primària, mestre itinerant d’educació física, membre de l’equip de direcció de la ZER i des de fa dos anys coordinador del pla català de l’esport de l’associació esportiva ZER Alt Lluçanès. \n2. De quin mestre recordes haver-hi après més al seu costat? De mestres en recordo molts, però la que més em va influir va ser la professora de matemàtiques i ciències naturals de cicle superior de primària de l’escola Segimon Comas de Sant Quirze de Besora, Mª Dolors Magret; d’ella vaig aprendre sobretot que per aconseguir els teus objectius has de seguir un ordre, posar-hi esforç i constància, i tenir sempre present què vols aconseguir.\n3. De quin alumne recordes haver-hi après més al seu costat? D’alumnes me’n recordo de molts, a nivell teòric s’aprèn una mica de tots, però sobretot dels que més llegeixen i tenen ganes i interès per aprendre.També valoro els infants que m’ensenyen a tenir il•lusió per les coses, i gaudir de les coses per insignificants que semblin. De tots ells i elles recordo els bons moments i no tan bons, però que de tots i totes se n’aprèn.\n4. Qui és per tu, un bon model a imitar i un exemple a seguir per la seva bona educació? Un bon model a imitar és aquell que vetlla per mantenir uns criteris de forma constant, que a ser possible siguin coneguts i compartits amb els infants i que vetllin pel respecte, la responsabilitat, ... perquè així s’afavoreix la convivència i la col•laboració entre tots i totes. Cal vetllar sempre per mantenir la il•lusió i les ganes tant dels infants com dels docents per seguir tirant endavant.\n5. Què canviaries o afegiries, per millorar el sistema educatiu de casa nostra? El sistema educatiu actual penso que té uns bons fonaments teòrics. Caldria demanar als polítics que fessin una dotació econòmica més generosa en educació, i que aquests diners s’invertissin en el que fes falta: formació del professorat, més recursos materials i infraestructures adequades als diferents centres, personal educatiu qualificat en les diferents tasques que es necessiten als centres,... tot això per adaptar-lo a les noves necessitats de la societat actual. A nivell polític també caldria mantenir una política educativa constant i consensuada entre tots els partits polítics, i no variar les lleis en funció de les necessitats d’un partit o d’una conveniència puntual com passa actualment. Demanaria finalment mesures que afavorissin el treball a l’aula del professorat i la disminució del treball de gestió en el centre.\n5. Què en penses de les retallades en educació? No les veig bé. De totes maneres quan no hi ha diners s’han de treure d’algun lloc, però no hauria de ser de les partides d’educació. El que caldria seria repartir millor el que es té, i aplicar mesures que afavoreixin la millora de l’atenció de l’alumnat .\nPUNT TROBADA : Moltes gràcies Lluís per col·laborar amb aquest bloc i per la sinceritat amb la que has respòs les preguntes que t'hem fet arribar. Ena ha agradat tenir la visió d'una persona que ja porta uns anys en aquest món i que al moure's de forma itinerant conèix setmanalment el moviment i els aires que es respiren en diverses escoles. FINS MOLT AVIAT !\nPublicat per Roser a 11.11.10 1 comentari:\nPublicat per Roser a 8.11.10 Cap comentari:\nPublicat per Eva Colom a 5.11.10 Cap comentari:\nAquests són els que hi ha. Resposta al Sr Josep Huguet.\nBen curiós l’article del Sr Josep Huguet, Conseller d’Innovació, Universitats i Empresa, no només per les seves declaracions, sinó pel fet que en sigui ell, l’autor. Resulta interessant que el Sr Huguet faci un discurs més propi del Conseller d’Educació, el Sr Ernest Maragall, el qual ja ens té acostumats a parlar de les “bondats” i els èxits que ha aconseguit l’educació en aquest país gràcies, és clar, a la seva gestió. Vull ser ben pensada i creure que el sr Huguet no va caure en el detall que els docents de primària i secundària també llegim les seves declaracions perquè, en cas contrari, demostra el seu desconeixement sobre la situació de l’acollida als ensenyaments d’aquests nivells.\nD’un cert temps ençà, assistim a un atac fulminant a tot allò relacionat amb la llengua catalana i l’acollida (com la Llei d’acollida, per exemple). En el cas de les mesures relacionades amb l’acollida dels nouvinguts, el pressupost s’ha vist retallat en un 60%, fet que ha aprofitat el Departament d’Educació per, entre d’altres coses, planificar la recol·locació i la supressió d’uns 1.500 docents en relació al professorat d’aula d’acollida i de la coordinació i assessoria LIC (Llengua, Interculturalitat i Cohesió Social) de tot Catalunya. Així, les aules d’acollida on s’hi ensenya llengua i cultura catalanes, ciències socials i naturals, matemàtiques, on , a més, s’intenta que l’alumnat nouvingut sigui ben acollit, adquireixi un nivell acadèmic el més semblant possible al del sistema educatiu català i serveixi de punt de trobada entre aquest alumnat, les seves famílies, el centre i la resta de la societat (el barri, els ens locals, les associacions, etc.) rep un cop de gràcia indubtable. I qui ha estat l’artífex d’aquestes mesures? La resposta cau pel seu propi pes.\nGràcies a aquesta situació, els professionals de l’acollida veiem, amb desesperació, com els nostres esforços se’n van en orris. Anys d’esforços per a res. Aquesta retallada dóna com a resultat, per exemple, que una nena nouvinguda d’origen filipí, que només parla tagal, passi nou hores a l’aula d’acollida en lloc de les divuit que li tocarien per norma general, tenint en compte les seves característiques personals i acadèmiques. La resta d’hores (és a dir, el 50%!) les fa a l’aula ordinària. Sap el sr Huguet o el sr Maragall el que suposa per a aquesta noia escoltar una classe de tecnologia en català amb un mínim de trenta companys més? Sap l’ansietat i l’angoixa, fruïts de la falta de comunicació i l’obtenció d’uns resultats acadèmics baixos, que suporta aquesta xicota? Ajuda aquesta situació a què s’integri i faci seu el país?\nEn resum, crec que el sr Huguet hauria de passar-se per les aules d’acollida catalanes i parlar amb els docents, l’alumnat i les seves famílies abans de fer segons quines declaracions. Una persona, en el seu càrrec, ho hauria de fer i no fer servir expressions més pròpies de l’anterior campanya electoral del PSOE.\nENVIAT PER : Aouatif Stitou\nPublicat per Punt trobada mestres a 4.11.10 Cap comentari:\nCCOO i Àngel Garcia\nQui diu que els centres educatius no poden fer un horari diferent a l’establert amb caràcter general?\nCCOO valora negativament el projecte d’ordre d’adaptació del procediment disciplinari dels centres educatius públics, perquè distorsionarà la dinàmica educativa i judicialitzarà els centres, i demana la seva retirada.\nEnviat per : Àngel Garcia\nPublicat per Punt trobada mestres a 2.11.10 Cap comentari:\nDINERS I CONCIÈNCIA\nPer la seva importància directa en l'educació dels nostres fills i filles he cregut convenient publicar-ho a la pàgina principal del blog i no a la secció de vídeos. És una hora de discurs, un monòleg molt enriquidor que desvetlla consciències. Preneu-vos el vostre temps i escolteu-lo realment la vostra consciència reaccionarà\nPublicat per Pep Basco a 1.11.10 Cap comentari:


Plaers de vida: AVIONES\nLa última estrena de la millor parella d’animació Disney Pixar és Aviones, una pel·lícula que forma part del “mundo Cars” sense ser una tercera entrega de la saga. Tanmateix podríem dir que simplement han transferit gran part de la trama dels cotxes de carreres a uns avions.\nA nivell tècnic i visual és espectacular. Grans imatges dels avions volant, fent giravoltes i travessant núvols I tempestes. El guió és rodonet, ben construït i amb altes dosis de tendresa, sentiments I valors com la generositat, l’honradesa, la humilitat. Ara bé, tenint en compte l’alt nivell dels films Pixar en produccions com Toy Story, Monstruos S.A o Walle, Aviones no aconsegueix més mèrit que la mediocritat i la correcció. Sobretot quan de seguida es capta que és una simple còpia de Cars amb els mateixos personatges i situacions adaptat a l’aire. Els nens no ho perceben i la gaudeixen; Els adults passen una bona estona i ja està.\nEl què és innegable és que els valors Disney em segueixen encantant i considero que són molt educatius pels nens. En aquest cas veure un personatge que sense ser ningú aconsegueix triomfar amb el treball i l’esforç dur, sense perjudicar els altres i ajudant-los crec que cala en ells positivament. Només per això i el nivell tècnic Aviones mereix el meu respecte.\nEl millor: A nivell visual, estètic i tècnic.\nEl pitjor: la falta d’originalitat en la trama.\nPublicat per Leticia Argilés a 13:00\nUNA SOPA DE LLETRES DIFERENT\nUN MÓN DE FANTASIA ENTRE PASTISSOS


AFA – La Dolors Martí | AFA\nEscola dolors martí i badia - igualada\nL’AFA és l’associació sense ànim de lucre de familiars dels alumnes que dona suport cultural i social a l’escola. El nostre objectiu principal és ser un pont entre l’escola i les famílies i treballar per cohesionar tant l’alumnat com els familiars del centre, a més de donar suport a l’escola.\nQUÈ FEM DES DE L'AFA?\nGestionem les activitats extraescolars a través d'una empresa externa (actualment, Anima'ns).\nGestionem la ludoteca de l'escola, en totes les franges horàries.\nPreparem activitats per als dies de lliure elecció.\nOrganitzem diferents tipus de festes: de benvinguda, castanyada, cerca de tions, carnestoltes, pasqua, Sant Jordi, fi de curs, etc.\nBusquem xerrades i tallers que puguin ser interessants per a l'alumnat i també per a les famílies.\nBusquem maneres més segures per arribar a l'escola sense l'ús de vehicle.\nGestionem la venda de llibres, agendes i flautes.\nFem un seguiment de la venda de roba (externalitzada).\nFem un seguiment del servei de menjador (externalitzat).\nTreballem conjuntament amb altres escoles públiques d'Igualada.\nEscola - AFA\nFem millores i aportacions a l'escola i treballem conjuntament amb l'Equip directiu.\nPreparem activitats i iniciatives per ajudar qui més ho necessita i incentivar la inclusió.\nCom funciona l'AFA?\nÉs l'òrgan principal. S'encarrega de gestionar les tasques, les comissions i l'assemblea. Es reuneix un cop al mes i la primera mitja hora queda oberta a les famílies que vulguin comentar algun tema (no personal).\nUn cop l'any se celebra una assemblea, oberta a tots els socis, en què s'exposen i es voten diversos temes. Allò que s'aprova en assemblea és vinculant i, si escau, es presenta al Consell Escolar.\nDins de l'AFA hi ha diverses comissions, obertes a tots els socis i sòcies que hi vulguin col·laborar (independentment de si formen part de la junta), segons la disponibilitat que tinguin. Us convidem a participar-hi!\nUna altra opció de col·laborar amb l'AFA és entrar en el grup de Whatsapp «Tots som AFA», on es demana ajuda de vegades per situacions concretes. Si en voleu formar part, envieu-nos un missatge de correu electrònic a info@afadolorsmarti.cat i us hi agefirem.\nLa Junta actual està formada per les persones següents:\nVocals: Maria Cabrera, Eva Chaves, Cristina Godoy, Neus Gomicia, Lurdes Verdés, Arelí Santos, Laia Sánchez, Laura Orejuela.\nPodeu fer el pagament de la quota en efectiu a l'oficina de l'AFA, per ingrés al compte de l'AFA o a través del web de Comercial Girona amb el codi de l'escola: BADIAC0044.\nFamílies amb un infant, assegurança inclosa.\nFamílies amb dos infants, assegurances incloses.\nFamílies amb tres infants, assegurances incloses.\nFamílies amb quatre infants, assegurances incloses.


Ple ordinari de maig de 2013\nRatificació Decret Alcaldia sobre trasllat data celebració Ple ordinari.\nProposta d’aprovació de l’esborrany de l’acta del Ple de data 15 d’abril de 2013.\nMoció institucional per elaborar una ordenança municipal de protecció de l’arbrat.\nMoció institucional sobre mesures protectores contra la contaminació acústica.\nMoció institucional per declarar Sant Cugat del Vallès lliure de circs amb animals.\nMoció del grup municipal del Partit Popular instant al Consorci del Parc Natural de la Serra de Collserola i a la resta d’administracions implicades a netejar el Parc per tal d’evitar incendis forestals.\nMoció conjunta dels grups municipals de la CUP, CiU, PSC i ICV-EUiA instant a la DGT i al Govern de l’Estat espanyol a no implantar el casc obligatori per als ciclistes dins les zones urbanes.\nMoció conjunta dels grups municipals del PSC, CiU i ICV-EUiA de suport a la masoveria pública comercial i industrial a Sant Cugat del Vallès.\nMoció conjunta dels grups municipals de la CUP, ICV-EUiA i PSC de suport als i les treballadores vinculades a HP de Sant Cugat.\nMoció del grup municipal del Partit Popular instant la creació d’una Comissió Informativa Especial.\nMoció del grup municipal de CiU per demanar la supressió de la delegació i subdelegacions del Govern espanyol a Catalunya.\nMoció del grup municipal de la CUP-PA, a petició del col·lectiu antimilitarista de Sant Cugat (CASC), en suport a la campanya de boicot, desinversions i sancions (BDS) contra Israel amb motiu del 65è aniversari de la Nakba palestina.\nMoció conjunta dels grups municipals del PSC, CiU, ICV-EUiA i CUP relativa al rebuig de les mesures preses pel Govern central i la resolució del FROB\nProposta de sol·licitud d’adhesió de l’ajuntament de Sant Cugat del Vallès al decàleg de bones pràctiques de la comunicació local pública.\nProposta de resolució de denúncia urbanística - Passeig Valldoreix, número 28, escala B, 2n 2a. (Expedient UJ54/12/63 – T140-2010/18060).\nProposta de dació de compte de resolució d’alcaldia relativa a tramitació d’aprovació inicial de la Modificació puntual i transcripció a escala 1/1000 del planejament vigent a l’àmbit de Can Barata.\nProposta d’acompliment de sentència en RCA 401/2009 relatiu a modificació puntual del Pla General Metropolità de la Floresta.\nProposta de tramitació d’actuacions prèvies a l’avanç de la modificació puntual del Pla General Metropolità a l’àmbit del Vial d’Enllaç.\nProposta relativa a la sol·licitud de la UTE Instal·lacions de lleure esportiu Illa, S.A. – Construccions Pai, S.A. de resolució de mutu acord del contracte de concessió d’obra pública\nProposta de ratificació d’acord de la Junta de Govern Local del dia 7 de maig relativa a dació de compte de sentència en RCA 122/2012-5 relatiu a expropiació forçosa al Passeig de l’Om, 12.\nDació de compte de la declaració de Lleida sobre l’adhesió de l’Ajuntament de Sant Cugat a les ciutats i pobles per l’educació ambiental, aprovada en el marc de la 13a. Assembla General de la Xarxa de Ciutats i Pobles cap a la Sostenibilitat\nDació de compte de l’acord de la Xarxa de Ciutats i Pobles cap a la Sostenibilitat per un aire més net.\nDació de compte dels informes del tresorer de l’ajuntament i del director financer de PROMUSA pel primer trimestre de 2013 relatiu al compliment de la Llei 15/2010 pel que s’estableixen mesures de lluita contra la morositat.\nProposta d’aprovació del Pla Específic Municipal Provisional per a la Mostra de Sant Cugat Actiu 2013.\nDació de compte de l’estat d’execució del Pressupost municipal (Ajuntament i Organismes Autònoms), corresponent al primer trimestre de 2013.\nProposta d’aprovació de l’expedient de modificació núm. 7 del Pressupost de l’ajuntament, per a l’exercici 2013.\nProposta d’aprovació de rectificació i actualització de l’Inventari de Béns a 31 de desembre de 2012.\nDació de compte de l’execució del 0,7% del Pressupost municipal destinat a cooperació i solidaritat internacional l’any 2012.\nProposta d’aprovació del II Pla municipal d’Igualtat de gènere per a la ciutadania de Sant Cugat.


Àfrica | Directa\nQuè tenen en comú el referèndum del Brexit, les eleccions als Estats Units de 2016 i les eleccions presidencials a Nigèria de 2015? Els tres\nLa inflació galopant provocada per les polítiques d’austeritat i la retallada en els subsidis d’aliments bàsics fa esclatar la indignació arreu del país\nDiuen que, en plena Revolució Francesa, quan el proletariat indignat per la falta de pa es va plantar a Versalles denunciant les seves misèries, Maria Antonieta va respondre: “Doncs que mengin pastissos”. Aquests dies, és la broma a les xarxes socials del Sudan. Que mengin pastissos. La Maria Antonieta de París és Omar al-Bashir a Khartoum, president del Sudan des de fa 29 anys, quan va deposar militarment Sadiq al-Mahdi, escollit a les urnes.\nBurkina Faso comença a recuperar la figura de l'heterodox comandant revolucionari després que el poble insurgent fes caure el seu assassí polític. El seu esperit va impregnar les revoltes populars del 2014 i l'oposició el contracop reaccionari del 2015\n"Fa exactament 34 anys que un nou sistema de governança va ser introduït al nostre país en la gestió dels afers públics. I com cada època té la seva expressió, el seu vocable, aquest nou ordre de governança era també una manera de dir 'res serà com abans', i efectivament, sota la revolució, res era com abans". El periodista Jonas Nyene obria així la presentació del Comitè Internacional Mémorial Thomas Sankara (CIMTS), que aplegà més de 150 persones. L'acte tenia lloc el 4 d'agost del 2017.\nSegons el nou discurs d’Occident, la seguretat militar ha esdevingut la dimensió clau per a l’estabilització de molts països africans\nL'Àfrica subsahariana s’està convertint en un fortí. Bona part de les operacions de manteniment de la pau internacionals estan desplegades en aquesta regió. Noves bases militars dels Estats Units o d’altres països occidentals han estat instal·lades en diferents indrets del continent en els darrers anys i –el més impactant– els pressupostos d’ajuda al desenvolupament utilitzen avui nous instruments que desvien la tradicional ajuda de l’àmbit social o econòmic cap a l’àmbit de la seguretat.\nMigracions sobre paper\nLes escriptores Marta Rojals i Francesc Serés ens porten històries de vides itinerants, de Barcelona a la Palma d’Ebre i de l’Àfrica al Baix Cinca\nFrancesc Serés va escriure La pell de la frontera amb el temps, entre uns anys abans i després de la crisi. Escriu històries reals de Saidí (Baix Cinca), d’Alcarràs (Segrià), dels Monegres, Lleida enllà. Són cròniques escrites en primera persona, i quasi totes el representen a ell mentre conversa amb migrants de Gàmbia, de Mali, d’Algèria o de l’Europa de l’Est que fa temps que estan instal·lades a la Franja, entre Lleida i els Monegres. Els Monegres són el límit del paisatge, la frontera geogràfica inhòspita i perifèrica, un finis terrae.\nMilitars estrangers a Mali, un risc més que una protecció\nMetges sense fronteres (MSF) denuncia que l’ús de l’ajuda humanitària per part de les missions militars posa el personal de les ONG al punt de mira dels grups armats\nEl 2012, l’enèsima revolta del poble tuareg a Mali, la quarta des de la independència del país, va obrir una bretxa en la precària construcció nacional maliana. La crisi es va agreujar amb la irrupció armada de grups gihadistes al nord del país i va culminar amb un cop militar que va fer caure l’expresident Amadou Toumani Touré. En aquest context, grups gihadistes que en aquells moments estaven aliats amb els rebels tuaregs es van fer amb bona part del nord del país i fins i tot van conquerir la ciutat de Timbuctú durant un temps.


Desplegant 1-4 de 4 resultats.\nEl nou Mégane E-TECH Electric és un nouvingut al món dels vehicles elèctrics. Com a tal, forma part d'un ecosistema en el qual el vehicle representa una plataforma de maquinari que alberga un programari d'última generació i una connectivitat optimitzada per a per a oferir noves experiències. Gràcies a la nova plataforma CMF-EV, el Mégane E-TECH Electric ofereix una gran habitabilitat a l'interior i dinamisme en la carretera amb la seua adreç...\nDacia torna a revolucionar els codis establerts. Aquesta vegada en un terreny inesperat, el de la seva identitat visual. Més autèntica i amb més caràcter que mai, la marca proposa ara un nou logo i un nou emblema, símbols de senzillesa i solidesa, que es completen amb una nova paleta de colors que evoca la naturalesa i els grans espais a l'aire lliure.